**טראפ לטיני** (ידוע גם כ**טראפ ספרדי**) הוא תת-ז'אנר במוזיקת טראפ שמקורו בפוארטו ריקו. הז'אנר, שמכיל בתוכו השפעות של רגאטון והיפ הופ דרומי (אנ'), צבר פופולריות בשנות האלפיים, ומאז התפשט בכל אמריקה הלטינית. הטראפ הלטיני דומה באופיו למוזיקת הטראפ שבמיינסטרים, בשילוב עם מילים על חיי רחוב.

מאפיינים
--------

טראפ לטיני הוא תת-סוגה של היפ הופ לטיני (אנ'), המכילה בתוכה השפעות מהיפ הופ דרומי (אנ'), כמו גם השפעות מז'אנרים פוארטו ריקנים כדוגמת רגאטון ודמבו (אנ'). סגנון השירה של הז'אנר כולל שילוב של ראפ ושירה, לרוב בשפה הספרדית, תוך שמירה על מעגלי הקול בסגנון הטראפ. המילים בטראפ הלטיני עוסקות לרוב בחיי רחוב, אלימות, סקס וסמים.

היסטוריה
--------

### שנות האלפיים

הטראפ הלטיני, שמקורו בפוארטו ריקו, צבר פופולריות רחבה ברחבי אמריקה הלטינית. השנה המדויקת בה התחיל הז'אנר להתפתח אינה ידועה ובנושא מחלוקת נרחבת. זמר הטראפ הלטיני אוזונה קבע כי מקורו של הז'אנר הוא בשנת 2007, בשיר "El Pistoló". אחד ממבצעי השיר, דה לה גטו (אנ'), קבע כי החל לבצע טראפ לטיני עוד בין השנים 2005–2006, ומעריציו חשבו ש"זה היה משוגע". באותה תקופה, אמני רגאטון שילבו בעיקר אלמנטים של היפ הופ ורית'ם אנד בלוז אמריקאיים בשירם.

### שנות ה-2010

באד באני בהופעה, 2017
הטראפ הלטיני החל להתבלט בסביבות 2014, כאשר אמנים כמו אלברו דיאז, מייק טאוורס ופואט בילטה, האמנים הראשונים ששילבו שירת ראפ על מקצבי טראפ לטיני, החלו לפרסם את שיריהם דרך פלטפורמות המדיה החברתית. המוזיקה שלהם זכתה בסופו של דבר לפופולריות רבה בפוארטו ריקו, ולהיטים רבים של טראפ לטיני עלו. בין האמנים שפרצו באותה התקופה היה אוזונה, שזכה להצלחה בינלאומית נרחבת, ואף הפך לאמן הטראפ הלטיני הנמכר ביותר, ואף לאחד מהאמנים הלטיניים הנמכרים ביותר.

אמנים רבים אחרים של רגאטון וטראפ לטיני תרמו לפופולריות של הז'אנר, בהם באד באני, שיצר מספר שירים שהגיעו לצמרת מצעד השירים הלטיניים של הבילבורד, וכן שיתופי פעולה עם אמנים אמריקאים פופולריים, כדוגמת ניקי מינאז', טראוויס סקוט וקארדי בי. באמצעות שיתופי הפעולה עם אמנים אחרים, היה בין אמני הטראפ הלטיני הראשונים שאי פעם הושמעו ברדיו האמריקאי. הופעתו ברדיו הביאה להכרה בטראפ הלטיני בארצות הברית. אלבום הבכורה שלו, *X 100pre*, יצא לאור בדצמבר 2018 וזכה בפרס גראמי הלטיני לאלבום המוזיקה האורבנית הטוב ביותר.

שיר הטראפ הלטיני הראשון שכבש את צמרת מצעד השירים הלטיניים של הבילבורד היה "Te Boté", בביצוע הזמרים ניו גרסיה, קספר מג'יקו, דארל, אוזונה, באד באני וניקי ג'אם, שיצא לאור באפריל 2018. עוד באותה השנה, השיר "I Like It" של קארדי בי, באד באני וג'יי באלווין היה שיר הטראפ הלטיני הראשון שכבש את צמרת מצעד הבילבורד הוט 100. השיר אף זכה בפרסי מוזיקה רבים, בהם פרס הווידאו קליפים של MTV לשיר הקיץ ופרס המוזיקה של בילבורד לשיר הראפ הטוב ביותר, ובכך סימן פריצת דרך של סוגת הטראפ הלטיני אל המיינסטרים העולמי.

### שנות ה-2020

בשנת 2020 אלבומו של הראפר הפוארטו ריקני באד באני, YHLQMDLG, הפך לאלבום בשפה הספרדית שהופיע במקום הגבוה ביותר במצעד הבילבורד 200, תוך שהופיע במקום השני. עוד באותה השנה, הכניס זמר הטראפ הלטיני אוזונה סך של כארבעה שיאים לספר השיאים של גינס: האמן שהכניס אלבום למקום הראשון במצעד האלבומים הלטיניים של הבילבורד למספר השבועות הגדול ביותר, האמן הלטיני שזכה במספר הפרסים והמועמדויות הגדול ביותר בשנה בודדת בהתאמה, והאמן עם מספר הווידאו קליפים הגדול ביותר שהגיעו למיליארד צפיות ביוטיוב.

האלבום El Último Tour Del Mundo של באד באני, שיצא בנובמבר 2020, הוא האלבום הראשון שמכיל בתוכו את סוגת הטראפ הלטיני שהגיע למקום הראשון במצעד הבילבורד 200. נוסף על כך, הוא האלבום הראשון שכולו בשפה הספרדית שהגיע להישג זה.

ביקורת
------

שירו של זמר הטראפ הלטיני מאלומה, "Cuatro Babys" ספג ביקורת רבה עקב תוכנו, הרומז על אלימות נגד נשים
חוסר יכולתו של הטראפ הלטיני להתנגן בתחנות הרדיו נבע בעיקר מגסות מילות השירים. השיר "Cuatro Babys" של הזמר הקולומביאני מאלומה זכה למחלוקת רבה בעקבות מילותיו, המרמזות בצורה ישירה על אלימות נגד נשים. באתר Change.org פורסמה דרישה להסיר את השיר מפלטפורמות המוזיקה הדיגיטליות. למרות המחלוקת, השיר זכה לפופולריות רבה ואף זכה למעמד של פלטינה ×12 שהעניק לו איגוד תעשיית ההקלטות האמריקאי, על מכירת 720,000 עותקים לטיניים. בנובמבר 2017, פרסם אליאס לייט מרולינג סטון מאמר העוסק בטראפ הלטיני, באומרו כי צלילו של הטראפ הלטיני "חם מידי לרדיו האמריקאי".

בדצמבר 2017, פרסם אתר מאקו דירוג של השירים הלטיניים המובילים ביותר מאותה השנה, תוך שציין את פריצתו של סוגת הטראפ הלטיני אל תוך המיינסטרים של תעשיית המוזיקה העולמית, באומרו כי "הטראפ הלטיני חי ובועט כבר כמה שנים טובות, בעיקר בעזרת אמנים פורטוריקנים שהם עצמם אזרחי ארצות הברית עם חיים לא פשוטים, ערימות של סמים, נשק והרבה כבוד – בדיוק כמו הבסיס של הטראפ המקורי. בשנה האחרונה הטראפ הלטיני נתן קפיצה משמעותית קדימה, אל לב המיינסטרים".

בספטמבר 2018, הראפר הפוארטו ריקני אנואל AA הוציא שיר דיס המכוון כלפי הראפר קוסקוללה. השיר ספג ביקורת רחבה עקב שפתו הגסה והמילים הפוגניות כלפי חולי איידס. עקב המחלוקת נגד השיר, בוטלה הופעתו של אנואל AA בחוסה מיגל אגרלו קולוסיאום (אנ') על ידי צוות ההפקה שלו. בהמשך, פרסם אנואל AA התנצלות על השיר.

בינואר 2019 פרסם מבקר המוזיקה מתן שרון במאקו מאמר המסקר את הטראפ הלטיני, באומרו כי "הטראפ הלטיני הצליח לכבוש בשנים האחרונות את העולם כולו בסערה ולהביא את הכוכבים הגדולים של שני הז'אנרים לכיוון הצד השני", המשיך וציין כי חיבור בין טראפ למוזיקה לטינית הוא "עמוק ואפילו מתבקש", עוד ציין כי המוזיקה הלטינית היא חלק משמעותי במוזיקת ההיפ הופ, באומרו כי "הלטינים לקחו את ההיפ הופ והוסיפו לו קצב, צלילים ואנרגיות משלהם, ועכשיו עם הטראפ הלטיני שגם מתכתב עם הראפ העדכני, הם חוזרים לבית שבו התחילה התרבות עם התוצר הייחודי שלהם".

הערות שוליים
------------

1. ↑  Martín Córdova, Latin Trap and Reggaeton Are Becoming Americanized. It’s a Problem, DJBooth (באנגלית)
2. 1 2  Christian Portilla, Latin Trap Brings New Music to Miami, Miami New Times, ‏2017-08-23
3. ↑  Suzy Exposito,Elias Leight, Suzy Exposito, Elias Leight, Dembow Took Over the Dominican Republic. Can It Take Over the World?, Rolling Stone, ‏2019-11-07 (באנגלית)
4. ↑  Elias Leight, Elias Leight, Inside Latin Trap, the Viral Sound Too Hot for American Radio, Rolling Stone, ‏2017-11-07 (באנגלית)
5. 1 2 3 4  Ozuna, Bad Bunny, De La Ghetto, Farruko & Messiah Narrate a Brief History of Latin Trap, Billboard, ‏2017-08-17
6. ↑  Zraick, Karen (2019-01-10). "Kevin Fret, Openly Gay Latin Trap Artist, Is Shot and Killed in Puerto Rico". *The New York Times* (באנגלית אמריקאית). ISSN 0362-4331. נבדק ב-2020-08-03.
7. ↑  Ozuna number one in Spain, en.ultimasnoticias.com.ve
8. ↑  Black Eyed Peas drop new single & video 'Mamacita' featuring Ozuna & J.Rey Soul, InqPOP!, ‏2020-04-15 (באנגלית)
9. ↑  The Future Is Ozuna: How Sony's Global Deal Reflects a Changing Marketplace, Billboard, ‏2019-11-14
10. ↑  אתר למנויים בלבד ג'ון קרמניקה, ניו יורק טיימס, הפופ מת, ונולד השנה מחדש, באתר הארץ, 1 בינואר 2019
11. 1 2  Elias Leight, Elias Leight, Bad Bunny: The Four-Billion-Stream Man Leading the Latin Trap Explosion, Rolling Stone, ‏2018-04-02 (באנגלית)
12. ↑  Bad Bunny to Drop Debut 'X100PRE' Album on Christmas Eve: Exclusive Interview, Billboard, ‏2018-12-23
13. ↑  How Latin Trap Helped My Heartbreak, A Love Story, Vibe, ‏2019-02-05 (באנגלית)
14. ↑  Elias Leight, Elias Leight, 'Te Boté': How Nio García, Casper Mágico and Darell's Reggaeton Hit Took America, Rolling Stone, ‏2018-09-22 (באנגלית)
15. ↑  The Times Have Changed: What 'I Like It' Hitting No. 1 Means to Latin Music, Billboard
16. ↑  אתר למנויים בלבד מיה אשריו איתמר זהר, קארדי בי, צ'יילדיש גמבינו וקמילה קביו: הזוכים הגדולים בטקס פרסי הווידיאו של אם-טי-וי, באתר הארץ, 21 באוגוסט 2018
17. ↑  50 השירים הכי טובים של 2018, באתר ‏מאקו‏‏, ‏27 בדצמבר 2018‏
18. ↑  Gary Suarez, Cardi B's 'I Like It' Joins YouTube's Billion Views Club, Forbes (באנגלית)
19. ↑  Bad Bunny's 'YHLQMDLG' Breaks Records, GRAMMY.com, ‏2020-03-09 (באנגלית)
20. ↑  Reviving Classic Reggaeton, Bad Bunny's New Album 'YHLQMDLG' Breaks Records, NPR.org (באנגלית)
21. ↑  Veronica Villafañe, Latin Trap Star Ozuna Makes It Into 2020 Guinness World Records With Four Titles, Forbes (באנגלית)
22. ↑  Matthew Ismael Ruiz, Bad Bunny Makes History With First Spanish-Language No. 1 Album, Pitchfork (ב־American English)
23. ↑  Jhay Cortez vs. Bryant Myers: Everything You Need to Know About the Latin Trap Feud, Billboard, ‏2020-05-15
24. ↑  Beatriz García, Mexico vs. Maluma: Does Reggaeton Promote Femicide?, AL DÍA News, ‏2020-03-03 (באנגלית)
25. ↑  Maluma Responds to Online Petition Against His Song 'Cuatro Babys', Billboard, ‏2016-12-06
26. ↑  Gold & Platinum, RIAA (באנגלית)
27. ↑  Elias Leight, Elias Leight, Inside Latin Trap, the Viral Sound Too Hot for American Radio, Rolling Stone, ‏2017-11-07 (באנגלית)
28. ↑  השירים הלטיניים שעשו את 2017, באתר ‏מאקו‏‏, ‏29 בדצמבר 2017‏
29. 1 2  Anuel AA Apologizes For Offensive Song Directed at Cosculluela: Watch, Billboard, ‏2018-09-13
30. ↑  הלטינים חוזרים הביתה, באתר ‏מאקו‏‏, ‏18 בינואר 2019‏

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh2018002440

 |